Komisia sa domnieva, že konečný balík diskrečných opatrení, ktoré sa majú zahrnúť do návrhu rozpočtu na rok 2019, predstavuje vyvážený prístup k splneniu dohodnutých fiškálnych a ekonomických cieľov spôsobom, ktorý zároveň podporuje sociálnu inklúziu, a to z niekoľkých dôvodov.

Balík diskrečných opatrení sa líši od fiškálne neutrálneho balíka opatrení súvisiacich s dôchodkovými škrtmi, ktoré majú začať platiť 1. januára 2019 a ktoré boli schválené už predtým v polovici roku 2017. Grécke orgány plánujú zmraziť dôchodky až do roku 2022, no nehodlajú realizovať dôchodkové škrty súvisiace s okamžitou rekalibráciou takzvaných negatívnych osobných rozdielov. Orgány okrem toho plánujú posilniť systém sociálnych dávok spustením nového príspevku na bývanie, ktorý bude v roku 2019 stáť 400 mil. EUR. Zároveň plánujú znížiť príspevky sociálneho zabezpečenia pre určité kategórie samostatne zárobkovo činných osôb, dotovať príspevky sociálneho zabezpečenia zamestnávateľov pre osoby vo veku do 24, znížiť majetkovú daň z nehnuteľností (ENFIA), znížiť výdavkový strop pre rozpočet na verejné investície na úrovne, o ktorých sa orgány domnievajú, že sú vzhľadom na pretrvávajúce nedostatočné čerpanie rozpočtových prostriedkov realistickejšie, a postupne od roku 2020 znižovať dane z príjmov právnických osôb. Grécke orgány neinformovali inštitúcie o plánoch na zmenu už schváleného opatrenia súvisiaceho so znížením úľav týkajúcich sa dane z príjmu, s ktorými sa počíta od 1. januára 2020.

Grécko v súčasnosti zažíva obdobie stabilného rastu. Očakáva sa, že reálny HDP porastie v roku 2018 o 2 %, pričom v roku 2019 sa tento rast posilní na 2,2 % a v roku 2020 na 2,3 % HDP. Očakáva sa, že rast bude v roku 2019 podporený rozpočtom na rok 2019, ktorý zahŕňa diskrečné opatrenia na dosiahnutie primárneho prebytku na úrovni 3,5 % HDP v súlade s dohodnutými cieľmi. Domáci dopyt, a najmä súkromné investície sa podľa očakávaní v nadchádzajúcich rokoch stanú hlavným motorom rastu, pričom výrazný rast vývozu bude podľa očakávaní kompenzovaný rastom dovozu v kontexte silného rastu investícií. Očakáva sa, že oživenie na pracovnom trhu bude pokračovať, keďže hospodárska činnosť sa zotavuje a podporujú ju aj reformy prijaté v rámci programu. Miera nezamestnanosti klesla v auguste 2018 na 18,9 %, čo predstavuje pokles z 20,8 % pred rokom, ako aj oproti situácii z augusta 2015 (začiatok programu EMS), kedy bola na úrovni 24,5 %. Napriek tomuto pozitívnemu trendu je miera nezamestnanosti stále veľmi vysoká, najmä medzi mladými ľuďmi, pričom vo vekovej kategórii do 25 rokov predstavuje 38 % a takmer tri štvrtiny patria medzi dlhodobo nezamestnaných. Sociálnu situáciu by v nadchádzajúcich rokoch mohlo zlepšiť spustenie všetkých reforiem sociálnej starostlivosti zameraných na zlepšenie efektívnosti, účinnosti a primeranosti gréckeho systému sociálneho zabezpečenia. Vývoj v oblasti miezd je obmedzený a do budúcnosti bude dôležité, aby sociálni partneri a grécke orgány udržali vývoj miezd v súlade so zvyšovaním produktivity, aby sa ochránil rast mzdovej konkurencieschopnosti a pozitívna tvorba pracovných miest, ktoré sa dosiahli v rámci programu.

Euroskupina sa 22. júna 2018 dohodla, že balík opatrení na odpustenie dlhu Grécka by mal zahŕňať motiváciu na zabezpečenie, aby krajina silným a nepretržitým spôsobom vykonávala reformné opatrenia dohodnuté v programe. S týmto cieľom budú určité dohodnuté dlhové opatrenia Grécku sprístupňované na polročnom základe až do polovice roka 2022, a to pod podmienkou dodržiavania záväzkov súvisiacich s kontinuitou a dokončovaním reforiem a na základe pozitívnych správ v rámci sprísneného dohľadu. Patrí sem i) vrátanie súm zodpovedajúcich príjmom vyplývajúcim z hodnoty gréckych dlhopisov, ktoré majú v držbe centrálne banky v rámci programu pre trhy s cennými papiermi a dohody o čistých finančných aktívach, a ii) upustenie od zvýšenia marže úrokovej sadzby v rámci úverov poskytovaných z Európskeho nástroja finančnej stability. Tieto dve opatrenia dosahujú objem 1,3 mld. EUR resp. 0,2 mld. EUR ročne.

Grécko 20. augusta 2018 úspešne dokončilo svoj program na podporu stability v rámci Európskeho mechanizmu pre stabilitu (EMS). Po skončení uvedeného programu bolo Grécko začlenené do bežného rámca hospodárskeho dohľadu pre členské štáty eurozóny v rámci európskeho semestra pre koordináciu hospodárskych politík. V snahe riešiť osobitné potreby a výzvy Grécka Komisia pre túto krajinu aktivovala sprísnený dohľad na základe nariadenia (EÚ) č. 472/2013 s účinnosťou od 21. augusta 2018. Uvedené rozhodnutie je uznaním skutočnosti, že v strednodobom horizonte Grécko musí pokračovať v prijímaní opatrení, ktorými by sa odstránili zdroje alebo potenciálne zdroje hospodárskych a finančných ťažkostí, pričom vykoná štrukturálne reformy na podporu solídneho a udržateľného hospodárskeho rastu.

V rámci programu EMS boli prijaté podstatné opatrenia s cieľom posilniť bankový sektor. Počas prvého polroku 2018 priemerný pomer vlastného kapitálu Tier 1 gréckych bánk zotrvával vo všeobecnosti stabilný na úrovni približne 16 %. Banky naďalej znižovali svoju závislosť od financovania z Eurosystému; vklady súkromného sektora sa zvýšili, čo poskytlo priestor na ďalšie uvoľňovanie kapitálových kontrol od 1. októbra 2018. Banky vo všeobecnosti plnili ciele v oblasti znižovania objemu problémových expozícií, napriek tomu však bude nevyhnutné značné ďalšie úsilie, aby sa zrýchlilo tempo odstraňovania problémových expozícií potrebné na splnenie cieľov v roku 2019. Celkovo možno konštatovať, že bankový systém je naďalej zaťažený značnými pretrvávajúcimi účinkami krízy. Napriek nedávnemu vývoju hlavnú úlohu, ktorou je očistenie bankových súvah, stále treba riešiť, pretože problémové expozície stále predstavujú takmer 48 % celkových expozícií a prepojenie medzi bankami a štátmi je naďalej silné, pričom oba tieto aspekty naďalej sťažujú ziskovosť bánk. Kľúčovým faktorom je, že banková úverová aktivita je naďalej utlmená. Ak chcú banky generovať dostatočné zisky na pokrytie nákladov súvisiacich so znižovaním objemu problémových expozícií, musia sa sústreďovať na rozširovanie svojich úverových aktivít. Čisté úrokové marže sú zdravé na úrovni približne 2,5 %, no sú na ne vyvíjané tlaky.

Pokrok s reformami v zdravotníctve je viac zmiešaný. Napriek tomu, že orgány naďalej vykonávajú množstvo opatrení, stretávajú sa s ťažkosťami v podobe odporu/opozície zainteresovaných strán a v podobe obmedzení, pokiaľ ide o zdroje a kapacitu. Uvedené faktory spomaľujú pokrok pri kompenzovaní a spätnom vymáhaní prostriedkov, zriaďovaní centier primárnej zdravotnej starostlivosti, ako aj pri trvalom zriaďovaní a personálnom obsadzovaní orgánu zodpovedného za centralizované obstarávanie v sektore zdravotníctva (EKAPY). Plánované predĺženie termínov na spätné vymáhanie prostriedkov, ktoré boli už aj tak príliš dlhé, alebo plány na prechod od polročného k ročnému preceňovaniu liečiv by boli krokom nesprávnym smerom. Reformy, ktorých cieľom je zriadiť centrá primárnej zdravotnej starostlivosti a centralizované obstarávanie, síce napredujú, no pomalším tempom, než sa plánovalo. Treba ich realizovať s odhodlaním.

Pokrok sa postupne dosahuje aj pri vykonávaní dôchodkovej reformy z roku 2016, pričom prepočítavanie dôchodkov napreduje podľa plánu. Akčný plán pre jednotný hlavný dôchodkový fond EFKA sa aktualizoval s cieľom plne dokončiť jeho nastavenie do polovice roku 2020, v súlade so záväzkami krajiny.

Bolo by vhodné, aby orgány vykonali opatrenia na odstránenie nahromadených nevyriešených nárokov bánk v rámci úverov zaručených štátom. V tomto kontexte sa orgány vyzývajú, aby uskutočnili preskúmanie interných procesov a kapacity zabezpečiť včasné a účinné posúdenie a vyplatenie nárokov v rámci úverov zaručených štátom najneskôr do konca prvého semestra 2019.

Vyrovnávanie nedoplatkov takisto zaostáva za plánom. Orgány vykonávajú štrukturálne opatrenia, ktorými sa majú riešiť zdroje akumulácie nedoplatkov a ich vyrovnania. V tejto súvislosti treba dodať, že vyrovnávanie nedoplatkov nepostupuje plne v súlade s očakávaniami, pretože stav nedoplatkov ku koncu augusta 2018 podľa vymedzenia v programe stále predstavoval 3,2 mld. EUR. Prepracované vymedzenie pojmu „nedoplatok“ na účely sprísneného dohľadu ukazuje čistý stav nedoplatkov vo výške 1,7 mld. EUR, pričom boli zohľadnené nové podrobné údaje, ako aj prvky, ktoré sa vyrovnávajú prostredníctvom vzájomných kompenzácií, resp. ktoré nemôžu byť vyrovnané kvôli právnym alebo technickým obmedzeniam nad rámec kontroly orgánov. Na vyrovnanie nedoplatkov boli na účty subjektov štátnej správy presunuté finančné prostriedky vo výške približne 1,1 mld. EUR, no na týchto účtoch zostali až do konca augusta 2018 v dôsledku meškania pri transferoch prostriedkov, vzhľadom na čo mali príslušné subjekty obmedzený čas na ich absorpciu. Uvedené finančné prostriedky bude nutné bezodkladne posunúť konečným príjemcom. Ak sa pozrieme ďalej do budúcnosti, naďalej bude nevyhnutné v súlade so záväzkami Grécka včas a v plnej miere plniť dohodnuté akčné plány.

Grécke orgány majú v úmysle prijať jednorazové opatrenia, ktoré budú využívať časť očakávaného nadmerného dosiahnutia cieľa primárneho prebytku na úrovni 3,5 % HDP na rok 2018, no konkrétne návrhy ešte neboli predložené. S takýmito opatreniami by sa malo počítať len vtedy, ak je k dispozícii primeraná rezerva v súvislosti s možnými budúcimi revíziami údajov týkajúcich sa fiškálnych výsledkov. Ak sa nad takýmito opatreniami bude uvažovať, prioritou by malo byť odstránenie akýchkoľvek zostávajúcich záväzkov vyplývajúcich z rozhodnutí súdov, pričom bude nutné zabezpečiť úplnú zlučiteľnosť s politikami, ktoré sa sledujú v rámci sprísneného dohľadu.

Fiškálna prognóza je predmetom neistoty. Nedostatočné čerpanie výdavkov prispelo k nadmernému plneniu rozpočtu v posledných rokoch, hoci pokiaľ ide o rozpočtový proces alebo jeho vplyv na rast, nie je to žiaduci stav. Znížením výdavkového stropu pre investície došlo k zníženiu rizika lepšieho než očakávaného vývoja v súvislosti s fiškálnou prognózou ohľadom možného nedostatočného čerpania výdavkov. Pokiaľ ide o riziká horšieho než očakávaného vývoja a hoci to nie je v priamej zodpovednosti gréckych orgánov, jeden osobitný problém sa týka radu nedávnych súdnych prípadov a rozsudkov, ktorými sa zneplatnili, alebo by sa mohli zneplatniť, určité aspekty reforiem uzákonených v rámci EMS a skorších programov. Patria sem prípady/rozsudky súvisiace s dôchodkovými reformami uzákonenými v rokoch 2012, 2015 a 2016, ako aj opatrenia prijaté v roku 2012, ktorými sa zrušil 13. a 14. mesačný plat zamestnancov vo verejnom sektore. Skutočný vplyv rozsudkov vrátane ich fiškálneho vplyvu bude do veľkej miery závisieť od dôvodenia súdov a možno bude potrebné uzákoniť nápravné opatrenia, aby sa zabezpečilo, že štrukturálne prvky reforiem sa budú sledovať aj naďalej a že sa ochránia fiškálne ciele. Grécke orgány by mali monitorovať fiškálne riziká vrátane rozsudkov súdov a vyzývajú sa, aby prijali prípadné kompenzačné opatrenia potrebné na splnenie strednodobých fiškálnych cieľov v kontexte strednodobej fiškálnej stratégie a jej ročných aktualizácií.

·Balík diskrečných opatrení zahrnutý do rozpočtu na rok 2019 zahŕňa opatrenia, ktorými sa znižujú dane z práce, firemné dane a dane z nehnuteľností, vzhľadom na čo sa týmito opatreniami dosahuje ten istý účinok ako opatreniami zahrnutými v už schválenom balíku na rok 2020. Uvedené opatrenia by mohli podporiť rast, aj keď vzhľadom na ich rozsah a štruktúru bude ich vplyv pomerne skromný. Koncepciou opatrenia na zníženie príspevkov do sociálneho zabezpečenia pre samostatne zárobkovo činné osoby, ktorá počíta s väčším znížením pre určité kategórie profesionálov, sa však spochybňuje cieľ dôchodkovej reformy z roku 2016, ktorým bolo dosiahnuť jednotný prístup pre všetkých jednotlivých prispievateľov. Nižšie stropy nebudú mať nevyhnutné vplyv na skutočnú úroveň verejných investícií v roku 2019 vzhľadom na pretrvávanie nedostatočného čerpania v posledných niekoľkých rokoch. Služba na podporu štrukturálnych reforiem bude navyše poskytovať technickú pomoc, aby sa pomohli riešiť štrukturálne nedostatky v nastavení a monitorovaní projektov verejných investícií, ktoré realizuje ministerstvo financií.

·odhaduje sa, že vykonaním už schválených dôchodkových škrtov by sa hlavné dôchodky približne 1,4 milióna dôchodcov znížili v priemere o 14 %. Distribučná analýza ukazuje, že vykonanie už schválených dôchodkových škrtov by malo za následok značné zvýšenie počtu dôchodcov ohrozených rizikom chudoby;

·vykonanie už schválených dôchodkových škrtov nie je potrebné ani na dosiahnutie, ani na udržanie cieľa primárneho prebytku na úrovni 3,5 % HDP v strednodobom horizonte. Navrhovaným zmrazením dôchodkov do roku 2022 sa navyše podľa predpokladov dosiahne rovnaká úroveň výdavkov na dôchodky ako podiel na HDP v súčasnom stave, ak sa už schválené dôchodkové škrty v roku 2019 realizujú v plnej miere. Za predpokladu, že reformy uzákonené v rokoch 2015 a 2016 sa budú naďalej v plnej miere vykonávať, výdavky na dôchodky podľa predpokladov klesnú zo 17 % HDP v roku 2016 na priemer eurozóny na úrovni 13 % do roku 2027;

Grécke orgány naznačili svoj zámer upraviť ochranu hlavných bydlísk v rámci zákona o platobnej neschopnosti domácností, ktorého platnosť má uplynúť 1. januára 2019. Keďže úprava by bola významnou zmenou oproti reforme schválenej koncom roka 2015 a vzhľadom na krátkosť času treba pre náležité posúdenie získať viac podrobných informácií a prípadné legislatívne zmeny by sa mali uskutočniť len na základe dialógu so všetkými relevantnými zainteresovanými stranami. Prípadná úprava by nemala brániť procesu reštrukturalizácie problémových expozícií, mala by mať užší rozsah a mala by byť skombinovaná s prísnejšími podmienkami vrátane kritérií hodnoty majetku, ako napríklad aby bola takáto ochrana lepšie zameraná na najzraniteľnejšie osoby v spoločnosti. Ďalšou dôležitou zásadou je, aby žiadna ochrana neprimerane nebránila schopnosti bánk stíhať strategických neplatičov. Akýmikoľvek prípadnými návrhmi by sa mali eliminovať praktiky, ktorými dochádza k zneužívaniu rámca na blokovanie realizácie už naplánovaných elektronických aukcií. Objem nedoriešených prípadov z minulosti v rámci zákona o platobnej neschopnosti domácností bol k septembru 2018 znížený približne na 135 000 prípadov. Tempo znižovania tohto počtu však treba ešte zrýchliť, aby sa do konca roka 2021 dosiahlo úplné odstránenie nahromadených prípadov.

Práca na stanovení stratégie pre odčlenenie Helénskeho fondu finančnej stability (HFSF) pokračuje, pričom v nadchádzajúcich týždňoch ju bude treba ešte zintenzívniť, keďže s jej dokončením sa ráta do konca roku 2018. Orgány sa zároveň zaviazali predĺžiť mandát výberovej komisie HFSF, aby korešpondoval s mandátom HFSF.

Reformy trhu s výrobkami a trhu práce: pokrok v oblasti reformných záväzkov

Reformy inštitúcií trhu práce a mzdového vyjednávania v posledných rokoch pomohli Grécku opätovne získať výhodu v oblasti nákladovej konkurencieschopnosti a prispievajú k zvyšovaniu zamestnanosti a poklesu nezamestnanosti. Fungovanie trhu práce ďalej podporuje akčný plán o nedeklarovanej práci, ktorého vykonávanie prebieha podľa plánu a malo by byť hotové do konca roka 2019.

Rozhodnutia, ku ktorým dospejú sociálni partneri a grécke orgány v nadchádzajúcich mesiacoch, budú zohrávať kľúčovú úlohu pri určovaní toho, či sa mzdovým vyjednávaním v období po skončení programu dosiahnu ekonomicky spoľahlivé výsledky, ktoré budú podporovať konkurencieschopnosť a rast, alebo či sa opäť prejavia nedostatky predkrízového obdobia. Platí najmä, že

·v tejto fáze nie je pre Komisiu uskutočniteľné posudzovať vplyv dohodnutých zmien rámca kolektívneho vyjednávania, ktorý nadobudol platnosť po uplynutí platnosti programu EMS. Do dnešného dňa bola na odvetvovej úrovni predĺžená platnosť niekoľkých kolektívnych zmlúv, čo v niektorých odvetviach, napríklad v cestovnom ruchu, viedlo k nárastu miezd. Kritickou otázkou do budúcnosti je, či sociálni partneri dokážu kolektívnymi zmluvami zaviesť primeranú mieru flexibility, ktorá bude schopná náležite riešiť situáciu firiem, ktoré majú pred sebou osobitné výzvy.

·Orgány práve pracujú na revízii úrovne zákonom stanovenej minimálnej mzdy, ktorá sa uskutoční v januári 2019. Zásadný význam bude mať to, aby sa akékoľvek rozhodnutie o novej úrovni minimálnej mzdy prijalo na základe skutočných konzultácií so sociálnymi partnermi v súlade s postupom zakotveným v zákone č. 4172/2013. Ak sa má ochrániť konkurencieschopnosť a udržať zostupný trend v oblasti nezamestnanosti, revízia musí prebehnúť na základe dôkladnej analýzy aktuálnej hospodárskej situácie a situácie na pracovnom trhu.

·Orgány naznačili svoj zámer nezachovať subminimálnu mzdu, ktorá v súčasnosti platí pre osoby vo veku do 25 rokov, čo by znamenalo značné zvýšenie úrovne minimálnej mzdy pre túto skupinu. Komisia sa domnieva, že konečné rozhodnutie o tejto otázke by sa malo prijať až po tom, ako prebehne kompletná analýza vplyvu a ukáže sa, že potenciálny vplyv na vyhliadky zamestnanosti pre mladých ľudí je obmedzený vzhľadom na to, že úroveň nezamestnanosti mládeže je naďalej vysoká a podiel osôb zarábajúcich minimálnu mzdu medzi mladými je zjavne takisto vysoký (41 % v roku 2017).

Tempo napredovania s reformami na trhoch s výrobkami je zmiešané, pričom pokrok v niektorých oblastiach kompenzujú prieťahy inde. Projekt katastrálnych a lesných máp napreduje, pričom boli vymenovaní manažéri projektu a prebehol nábor osobitných tímov, aby sa zabezpečilo, že projekt bude úspešne pokračovať ďalej. Zároveň možno konštatovať, že zmocňujúce sekundárne právne predpisy, ktorých cieľom je zadefinovať licenčné postupy pre zriaďovanie a prevádzku činností v sektore environmentálnych infraštruktúr, zaznamenali časové sklzy oproti termínu október 2018, ktorý bol stanovený v primárnych právnych predpisoch, a bude musieť dôjsť k zrýchleniu prác, aby sa zabezpečilo splnenie termínu do konca roka 2018. Grécke orgány ešte neschválili zákon o súkromných klinikách, na ktorý sa čaká od júla 2018. Zároveň sa čaká na ďalšie objasnenie v súvislosti so skutočným vplyvom už skôr schválenej reformy denných kliník, pokiaľ ide o udeľovanie nových licencií.

Reformy v sektore energetiky napredujú. Napriek určitému oneskoreniu spôsobenému tretími stranami sa očakáva, že odčlenenie generačnej jednotky na hnedé uhlie spoločnosti Public Power Corporation prebehne začiatkom roka 2019. Zaznamenaný bol pokrok v oblasti krokov nevyhnutných na spustenie tzv. cieľového modelu (Target Model) do apríla 2019, pričom príslušné súbory pravidiel sú pripravené na regulačné schválenie a ďalšie prípravné kroky pokračujú podľa plánu. To bude dôležité pre udržanie dynamiky reforiem. Na podporu budúceho rozvoja trhu s energiou je nevyhnutné zabezpečiť, aby cieľový model reálne umožňoval novým aktérom vstupovať na trh a aby sa týmto modelom dosiahla tvorba realistických cien, pričom sprevádzať by ho mali opatrenia, ktoré poskytujú požadovanú podporu pre investície do obnoviteľných zdrojov energie.

HCAP a privatizácia: pokrok v oblasti reformných záväzkov

HCAP – Helénska spoločnosť pre majetok a účasti – naďalej napreduje vo svojej snahe v oblasti portfólií aktív a reštrukturalizácie svojich dcérskych spoločností. Pozitívnym zistením je, že reštrukturalizácia realitného fondu ETAD napreduje, pričom kritická problematika personálneho obsadenia vstupuje do záverečnej fázy. V štátnych podnikoch pokračujú rozličné iniciatívy v oblasti správy a riadenia a v štádiu prípravy je aj štandardizovaný spôsob vykazovania. Niektoré osobitné reformné záväzky sa stretli s ťažkosťami. Ide najmä o presun olympijského atletického centra (OAKA), ku ktorému nedôjde do konca roka 2018, čiastočne v dôsledku zložitosti, rozsiahleho záberu projektu a oneskorení, na ktoré vláda nemá dosah. V procese preskúmania a prípadne náhrady členov predstavenstiev štátnych podnikov boli zaznamenané určité omeškania. Nedávno prijaté právny predpisy sa môžu prekrývať s určitými aspektmi koordinačného mechanizmu, resp. mať vplyv na práva HCAP týkajúce sa určitých aktív. Účinok uvedených právnych predpisov sa práve skúma a možno budú potrebné úpravy s cieľom ochrániť ciele a rovnováhu tohto rámca. Zároveň bude dôležité urýchlene dokončiť prípravy HCAP na vykonanie koordinačného mechanizmu, aby sa uľahčilo riadenie interakcie medzi HCAP a ministerstvami v otázkach súvisiacich s cieľmi verejnej politiky.

Celkovo možno konštatovať, že v oblasti privatizačných tendrov, ktorých dokončenie bolo naplánované do konca roka 2018, bol zaznamenaný pokrok. Podľa plánu pokračuje najmä tender na prevádzkovateľa prenosovej sústavy zemného plynu DESFA, pričom k oneskoreniam došlo pri transakcii týkajúcej sa medzinárodného letiska Atény, vzhľadom na čo bude jeho finančná závierka ku koncu roka 2018 veľmi náročná. Pokiaľ ide o projekt Hellinikon, vo všetkých otvorených otázkach sa zaznamenal výrazný pokrok. Vzhľadom na zložitosť projektu sa však očakáva meškanie v oblasti územného plánovania a environmentálnych povolení, ako aj pri udeľovaní licencií na kasíno. Ak orgány vydržia v tomto výraznom úsilí, projekt by sa mohol úspešne zavŕšiť v prvom štvrťroku 2019.

Na rozdiel od toho však dochádza k značným oneskoreniam v určitých privatizačných tendroch, ktoré sa majú dokončiť v roku 2019. Zatiaľ čo v prístavisku v meste Alimos bol zaznamenaný uspokojivý pokrok, nedoriešené problémy stále existujú v oblasti spoločného predaja (spolu s druhým strategickým akcionárom) väčšinového podielu (50,1 %) firmy Hellenic Petroleum. Tender na diaľnicu Egnatia charakterizujú systematické časové sklzy a problémy, ktoré svedčia o nedostatočnej zodpovednosti za projekt medzi kompetentnými subjektmi. Pri realizácii uvedenej transakcie sa nedosiahol prakticky žiadny pokrok v dôsledku rozličných prieťahov, ktoré možno prisúdiť buď spoločnosti Egnatia S.A. alebo ministerstvu infraštruktúry. Značné oneskorenia boli zaznamenané aj pri schvaľovaní legislatívnej novely týkajúcej sa udeľovania čiastkových koncesií pre regionálne prístavy. Grécke orgány musia prijať naliehavé kroky na odstránenie zdrojov týchto oneskorení, pretože uvedené oneskorenia majú neblahý vplyv na dôveru investorov a negujú pozitívne účinky týchto verejných tendrov, ktoré inak napredujú uspokojivo.

Verejná správa a súdnictvo: pokrok v oblasti reformných záväzkov

Prebieha práca na reforme riadenia ľudských zdrojov vo verejnej správe. Konštatovať možno najmä, že programy posudzovania mobility a výkonnosti napredujú uspokojivým tempom: v polovici roku 2018 bol spustený tretí cyklus mobility, v rámci ktorého bol zaznamenaný pozoruhodný nárast účasti, čo naznačuje, že verejná správa tento nástroj používa čoraz viac. Zložitá reforma vytvárania integrovaného systému riadenia ľudských zdrojov takisto pokročila, pričom cieľom je skompletizovať systém do konca roka 2019. Vytváranie digitálnych organigramov nadmerným spôsobom dosiahlo svoj cieľ a v celom systéme prebiehajú technické prípravné práce. Reforma právnej kodifikácie tiež napreduje. „Národná rada pre kodifikáciu právnych predpisov“ prijala národnú stratégiu, v ktorej sa stanovuje celkový prístup, ktorý majú najneskôr od polovice roku 2020 uplatňovať ministerstvá pri uskutočňovaní právnej kodifikácie, a to aj v prípade jednotného zákonníka práce. Práce na vytvorení národného centra pre kodifikáciu a reformu gréckej legislatívy do polovice roku 2022 takisto pokračujú podľa plánu.

V oblasti vymenúvania manažérov, ktoré malo prebehnúť do konca roka 2018, došlo k zmiešanému pokroku, pričom vymenovanie generálnych riaditeľov je takmer dokončené, no vymenovanie administratívnych sekretárov zaostáva za plánom. Práce sa musia urýchliť, aby sa dodržal termín, ktorý sa orgány zaviazali splniť.

Nedávno prijatá zmena politiky odmeňovania ministerstva financií nie je konzistentná s minulou reformou, na základe ktorej sa mala zriadiť jednotná tabuľka miezd. Uvedeným opatrením sa pre určitých pracovníkov ministerstva financií zavádza nový príplatok, ktorým sa vytvára nesúlad oproti výške miezd zamestnancov, ktorí vykonávajú obdobné úlohy na iných ministerstvách a vo verejných subjektoch. Hoci sú prvotné fiškálne náklady možno nízke, uvedené opatrenie podkopáva samotný základ jednotnej mzdovej tabuľky a môže viesť k fiškálnym rizikám v súvislosti s požiadavkami iných častí verejnej správy týkajúcimi sa rovnakých platieb.

Veľkosť verejného sektora v Grécku je v súčasnosti vo všeobecnosti na úrovni iných štátov eurozóny a kľúčovým problémom je, ako sa vyhnúť návratu predkrízových praktík, ktoré spočívali v nadmernom nábore pracovníkov vo verejnom sektore. Trvalí zamestnanci novo prijatí počas roku 2018 sa javia viac-menej v súlade s pravidlom obmedzovania prijímania nových zamestnancov, ktorým sa zavádza zásada jedného nového pracovníka na každých troch odídených: pokiaľ však ide o dočasných zamestnancov, posledné údaje za rok 2018 naznačujú, že oproti úrovni z roku 2017 by mohlo dôjsť k zvýšeniu, a situáciu teda treba pozorne monitorovať. Na rok 2019 a až do roku 2022 je pravidlo obmedzovania prijímania nových zamestnancov v pláne náboru, zahrnuté do strednodobej fiškálnej stratégie, upravené na pomer 1:1, čo umožní prijímať nových zamestnancov v prioritných oblastiach, pričom celková veľkosť verejného sektora sa súčasne zachová na jej aktuálnej úrovni. Orgány majú v úmysle v roku 2019 výnimočne presunúť zamestnancov z dočasných na trvalé zmluvy, a to v prípade špecifickej skupiny dočasných zamestnancov, ktorí pokrývajú trvalé potreby (napr. učitelia). Vzhľadom na to, že tento presun (celkovo 7 500 osôb) bude sprevádzať príslušné zníženie počtu dočasných zamestnancov, mzdové náklady sa zachovajú na súčasnej úrovni, a vplyv na rozpočet sa teda neočakáva. Súčasný plán náboru uvedený v strednodobej fiškálnej stratégii vychádza z predpokladaného počtu odchádzajúcich pracovníkov z verejného sektora, poväčšine v dôsledku odchodu do dôchodku. Je preto nanajvýš dôležité, aby sa plán náboru zamestnancov založený na pravidle obmedzovania prijímania nových zamestnancov v pomere 1:1 uvedenom v strednodobej fiškálnej stratégii aj skutočne dodržal, a aby následne plánovanie a ohlasovanie novo prijatých zamestnancov vo verejnom sektore vychádzalo z obozretných odhadov.

V oblasti snáh o zefektívňovanie justície došlo k zmiešanému pokroku, pričom táto oblasť je v postkrízovom prostredí kľúčová pre posilnenie podnikateľského prostredia a prilákanie investícií. Očakáva sa, že orgány skompletizujú prvú fázu zavádzania systému elektronickej justície do konca decembra 2018, v súlade s konkrétnym záväzkom, ktorý dali Euroskupine. Druhá fáza bude nasledovať hneď po tom, ako sa vyvodí ponaučenie z prvej fázy. S týmto cieľom bol projekt od septembra 2018 výrazne prepracovaný a modernizovaný a jeho rozpočet bol navýšený z 13 mil. EUR na 24 mil. EUR, čo si vyžiadalo revíziu harmonogramu, ktorý je a priori vzhľadom na rozšírený rozsah projektu opodstatnený. Jedna z udalostí, ktorá je zdrojom obáv, je odloženie nadobudnutia účinnosti určitých ustanovení nedávno prijatého rámca mimosúdneho mediačného vyrovnania, a to z polovice októbra 2018 na polovicu septembra 2019. Uvedené odloženie sa zdá neprimerane dlhé, pretože nedávne zistenia najvyššieho súdu by sa vzhľadom na ich obmedzený rozsah dali náležite riešiť aj v kratšom čase.